**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «Ο περί Κοινωνικών Ασφαλίσεων (Τροποποιητικός) (Αρ. 5) Νόμος του 2022»**

**Παρόντες:**

 Αντρέας Καυκαλιάς, πρόεδρος Σωτήρης Ιωάννου

 Χρίστος Χριστόφιας Ανδρέας Αποστόλου

 Φωτεινή Τσιρίδου Μαρίνος Μουσιούττας

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 30 Αυγούστου και στις 6, 13 και 20 Σεπτεμβρίου 2022. Στο πλαίσιο της εξέτασης του εν λόγω νομοσχεδίου κλήθηκαν και παρευρέθηκαν ενώπιον της επιτροπής η διευθύντρια, καθώς και εκπρόσωποι των Υπηρεσιών Κοινωνικών Ασφαλίσεων του Υπουργείου Εργασίας και Κοινωνικών Ασφαλίσεων, εκπρόσωποι του Υπουργείου Οικονομικών, της Νομικής Υπηρεσίας της Δημοκρατίας, των συνδικαλιστικών οργανώσεων ΠΕΟ, ΔΕΟΚ, ΠΑΣΥΔΥ, της Παγκύπριας Ομοσπονδίας Ανεξαρτήτων Συνδικαλιστικών Οργανώσεων (ΠΟΑΣΟ), της Παγκύπριας Συντεχνίας «Ισότητα» και της εργοδοτικής οργάνωσης ΟΕΒ. Οι συνδικαλιστικές οργανώσεις ΣΕΚ και ΑΣΔΥΚ και οι εργοδοτικές οργανώσεις ΚΕΒΕ και ΠΟΒΕΚ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Γιώργος Κουκουμάς, Ονούφριος Κουλλά, Δημήτρης Δημητρίου, Πανίκος Λεωνίδου και Χρίστος Σενέκης.

 Σκοπός του νομοσχεδίου είναι η τροποποίηση του περί Κοινωνικών Ασφαλίσεων Νόμου, ώστε πρόσωπα τα οποία συνεχίζουν να εργάζονται πέραν του 63ου έτους της ηλικίας τους και δεν έχουν ασκήσει το δικαίωμά τους σε θεσμοθετημένη σύνταξη που έχουν αποκτήσει μεταξύ του 63ου έτους της ηλικίας τους και της συντάξιμης ηλικίας των 65 ετών να δικαιούνται επίδομα ασθενείας, σε περίπτωση που τα εν λόγω πρόσωπα καθίστανται προσωρινά ανίκανα για εργασία εντός του πιο πάνω χρονικού διαστήματος.

 Ειδικότερα, με τις πρόνοιες του νομοσχεδίου προβλέπονται τα ακόλουθα:

1. Το δικαίωμα προσώπου το οποίο έχει αποκτήσει δικαίωμα σε θεσμοθετημένη σύνταξη μεταξύ του 63ου έτους της ηλικίας του και της συντάξιμης ηλικίας των 65 ετών, αλλά δεν έχει ασκήσει το δικαίωμα λήψης τέτοιας σύνταξης σε επίδομα ασθενείας με ανώτατο όριο διάρκειας εκατόν πενήντα έξι (156) ημερών εντός της ίδιας περιόδου διακοπής της απασχόλησής του, νοουμένου ότι ικανοποιεί τις σχετικές ασφαλιστικές προϋποθέσεις της υφιστάμενης νομοθεσίας και επιπροσθέτως νοουμένου ότι:

α. ασκούσε ασφαλιστέα απασχόληση η οποία δεν έχει τερματιστεί αμέσως πριν από την έναρξη της περιόδου διακοπής της απασχόλησής του λόγω ανικανότητας για εργασία και

β. είχε συμπληρώσει αμέσως πριν από την έναρξη της εν λόγω περιόδου δεκατρείς (13) τουλάχιστον συναπτές εβδομάδες απασχόλησης για τις οποίες έχει καταβάλει εισφορές ίσες τουλάχιστον με δεκατρείς (13) φορές τις βασικές ασφαλιστέες αποδοχές.

2. Σε περίπτωση που ασφαλισμένος ο οποίος έχει συμπληρώσει την ηλικία των 63 ετών, έχει θεμελιώσει ταυτόχρονα δικαίωμα για επίδομα ασθενείας και για θεσμοθετημένη σύνταξη και αιτείται επίδομα ασθενείας, τότε για την περίοδο της διακοπής της απασχόλησής του λόγω ασθενείας να λαμβάνει επίδομα ασθενείας ανεξάρτητα από το ύψος της θεσμοθετημένης σύνταξης για την οποία έχει θεμελιώσει δικαίωμα.

 Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης, όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σημειώνεται περαιτέρω ότι αυτούσιο το κείμενο του νομοσχέδιου έχει εξεταστεί από την Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων στην προηγούμενη βουλευτική περίοδο με τίτλο «Ο περί Κοινωνικών Ασφαλίσεων (Τροποποιητικός) (Αρ. 4) Νόμος του 2020». Ωστόσο, κατά την εξέταση του νομοσχεδίου η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα είχαν τεθεί ενώπιόν της, αποφάσισε να τροποποιήσει το κείμενό του με τη διαγραφή των δύο προαναφερόμενων επιπρόσθετων ασφαλιστικών προϋποθέσεων για παροχή του εν λόγω δικαιώματος.

 Το εν λόγω νομοσχέδιο, όπως τροποποιήθηκε σύμφωνα με τα πιο πάνω, ψηφίστηκε σε νόμο από την ολομέλεια της Βουλής στις 22 Απριλίου 2021 και ακολούθως αναπέμφθηκε από τον Πρόεδρο της Δημοκρατίας στις 11 Μαΐου 2021, αναπομπή η οποία απορρίφθηκε από την ολομέλεια της Βουλής στις 20 Μαΐου 2021. Στη συνέχεια, ο Πρόεδρος της Δημοκρατίας ενάσκησε το εκ του Συντάγματος δικαίωμά του και υπέβαλε σχετική Αναφορά του ψηφισθέντος νόμου στο Ανώτατο Δικαστήριο, προκειμένου αυτό να αποφανθεί αναφορικά με τη συνταγματικότητα των προνοιών του. Ακολούθως, το Ανώτατο Δικαστήριο, με σχετική απόφασή του στις 20 Ιουλίου 2022, η οποία χρονικά εκδόθηκε μεταγενέστερα της κατάθεσης του νέου υπό συζήτηση νομοσχεδίου, έκρινε ότι ο ψηφισθείς νόμος είναι αντίθετος και ασύμφωνος προς τις διατάξεις του Συντάγματος και καταστρατηγεί τη συνταγματική αρχή της διάκρισης των εξουσιών και ως εκ τούτου δε δύναται να τεθεί σε ισχύ.

 Συμφώνα με την εισηγητική και αιτιολογική έκθεση που συνοδεύουν το υπό συζήτηση νομοσχέδιο, καθώς και με στοιχεία που κατατέθηκαν από το Υπουργείο Εργασίας και Κοινωνικών Ασφαλίσεων, τα οποία τέθηκαν ενώπιον της επιτροπής, αναφέρονται μεταξύ άλλων τα ακόλουθα:

1. H εκτελεστική εξουσία, αφού εξασφάλισε τη σύμφωνη γνώμη της Νομικής Υπηρεσίας της Δημοκρατίας και κατόπιν σχετικής εισήγησης της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων σε πρόσφατη συνεδρία της στην παρούσα βουλευτική περίοδο, αποφάσισε να προχωρήσει στην κατάθεση του εν λόγω νομοσχεδίου, συμπεριλαμβάνοντας στο κείμενο αυτού, πέραν των ασφαλιστικών προϋποθέσεων που ισχύουν για κάθε δικαιούχο σε επίδομα ασθενείας, και τις επιπρόσθετες ασφαλιστικές προϋποθέσεις οι οποίες είχαν απαλειφθεί στον ψηφισθέντα νόμο για τον οποίο το Ανώτατο Δικαστήριο αποφάνθηκε αναφορικά με τη συνταγματικότητα των προνοιών του.
2. Η προαναφερθείσα καταχώριση Αναφοράς στο Ανώτατο Δικαστήριο από τον Προέδρο της Δημοκρατίας κρίθηκε αναγκαία, καθότι η απάλειψη των σχετικών επιπρόσθετων ασφαλιστικών προϋποθέσεων από τη νομοθετική εξουσία συνιστά παραβίαση της συνταγματικής αρχής της διάκρισης των εξουσιών, αποδυνάμωση των μέτρων διασφάλισης της βιωσιμότητας του Ταμείου Κοινωνικών Ασφαλίσεων και συνεπάγεται πρόσθετη δαπάνη για το ταμείο και αύξηση των υπό του προϋπολογισμού προβλεπόμενων δαπανών λόγω της διεύρυνσης του αριθμού των δυνητικά δικαιούχων επιδόματος ασθενείας.
3. Οι προτεινόμενες επιπρόσθετες ασφαλιστικές προϋποθέσεις δεν αποτελούν διάκριση έναντι των υπόλοιπων ασφαλισμένων, αλλά συνιστούν ασφαλιστικές δικλίδες ενάντια σε τυχόν κατάχρηση του δικαιώματος σε επίδομα ασθενείας με σκοπό την αποφυγή της αναλογιστικής μείωσης της θεσμοθετημένης σύνταξης, όπως προβλέπεται δυνάμει των διατάξεων του περί Κοινωνικών Ασφαλίσεων Νόμου.

 Στο πλαίσιο της συζήτησης του υπό αναφορά νομοσχεδίου στην επιτροπή η εκπρόσωπος των Υπηρεσιών Κοινωνικών Ασφαλίσεων, αφού υποστήριξε ότι οι προτεινόμενες ρυθμίσεις κρίνονται αναγκαίες, επισήμανε ότι για την παροχή επιδόματος ασθενείας σε ασφαλισμένα πρόσωπα κάτω των 63 ετών θα λαμβάνεται υπόψη κατά πόσο πληρούνται οι σχετικές ασφαλιστικές προϋποθέσεις για το προηγούμενο έτος, σε αντίθεση με την αντίστοιχη παροχή επιδόματος ασθενείας σε ασφαλισμένα πρόσωπα άνω των 63 ετών τα οποία δεν ασκούν το δικαίωμά τους σε θεσμοθετημένη σύνταξη, όπου θα λαμβάνεται υπόψη, σύμφωνα με τις προτεινόμενες ρυθμίσεις, κατά πόσο ασκούσε ασφαλιστέα απασχόληση αμέσως πριν από την έναρξη της περιόδου διακοπής της απασχόλησης. Συναφώς, η ίδια ανέφερε ότι οι σχετικές επιπρόσθετες ασφαλιστικές προϋποθέσεις που πρέπει να πληρούν αποκλειστικά τα ασφαλισμένα πρόσωπα άνω των 63 ετών τα οποία δεν ασκούν το δικαίωμά τους σε θεσμοθετημένη σύνταξη κρίνονται αναγκαίες, ώστε να διασφαλίζεται ότι το εν λόγω δικαίωμα δε θα τυγχάνει κατάχρησης από πρόσωπα τα οποία δεν είναι ενεργά στην αγορά εργασίας και σκοπό έχουν την αποφυγή της αναλογιστικής μείωσης της θεσμοθετημένης σύνταξής τους.

 Οι εκπρόσωποι του Υπουργείου Οικονομικών, των συνδικαλιστικών οργανώσεων της ΠΑΣΥΔΥ, της ΠΟΑΣΟ και της Παγκύπριας Συντεχνίας «Ισότητα», καθώς και της εργοδοτικής οργάνωσης ΟΕΒ συμφώνησαν με τους σκοπούς και επιδιώξεις του υπό αναφορά νομοσχεδίου.

 Ο εκπρόσωπος της ΠΕΟ εξέφρασε την πάγια διαφωνία της συνδικαλιστικής οργάνωσης με τις προτεινόμενες επιπρόσθετες ασφαλιστικές προϋποθέσεις, καθώς αυτές λειτουργούν τιμωρητικά εις βάρος των ασφαλισμένων προσώπων άνω των 63 ετών τα οποία, λόγω αδυναμίας τους να υποστούν την επιβαλλόμενη αναλογιστική μείωση στη θεσμοθετημένη σύνταξή τους, δεν ασκούν το δικαίωμά τους να λάβουν τέτοια σύνταξη και επιπλέον συνιστούν άνιση μεταχείριση και δυσμενή διάκριση κατά των εν λόγω προσώπων σε σχέση με τα ασφαλισμένα πρόσωπα κάτω των 63 ετών. Ωστόσο, ο ίδιος εκπρόσωπος, αναγνωρίζοντας την ανάγκη ρύθμισης της παροχής του εν λόγω δικαιώματος στα ασφαλισμένα πρόσωπα άνω των 63 ετών, υποστήριξε όπως το εν λόγω ζήτημα ρυθμιστεί το συντομότερο δυνατόν, όπως επίσης και η παροχή του αντίστοιχου δικαιώματος σε επίδομα ανεργίας στα υπό αναφορά πρόσωπα.

 Ο εκπρόσωπος της ΔΕΟΚ επίσης διαφώνησε με τις προτεινόμενες επιπρόσθετες ασφαλιστικές προϋποθέσεις και σημείωσε ότι όλα τα ασφαλισμένα πρόσωπα πρέπει να τυγχάνουν της ίδιας μεταχείρισης μέχρι το 65ο έτος της ηλικίας τους. Ωστόσο, ο ίδιος υποστήριξε ότι η ρύθμιση του εν λόγω ζητήματος είναι επιβεβλημένη και ως εκ τούτου το εν λόγω νομοσχέδιο πρέπει να προωθηθεί ως έχει το συντομότερο δυνατόν στην ολομέλεια της Βουλής για ψήφιση σε νόμο. Παράλληλα, ο ίδιος εκπρόσωπος δήλωσε ότι αποτελεί πάγια θέση του συνδικαλιστικού κινήματος η αναγκαιότητα ρύθμισης και του δικαιώματος σε επίδομα ανεργίας στα υπό αναφορά πρόσωπα και εισηγήθηκε όπως το εν λόγω ζήτημα τεθεί το ταχύτερο δυνατόν ενώπιον του Εργατικού Συμβουλευτικού Σώματος.

 Στο πλαίσιο της εξέτασης του υπό συζήτηση νομοσχεδίου μέλη της επιτροπής αρχικά διευκρίνισαν, σε σχέση με το περιεχόμενο της εισηγητικής έκθεσης η οποία συνοδεύει το υπό συζήτηση νομοσχέδιο, ότι σε καμιά περίπτωση η επιτροπή στο σύνολό της εισηγήθηκε στην εκτελεστική εξουσία να προωθήσει το εν λόγω νομοσχέδιο στη μορφή με την οποία αυτό έχει κατατεθεί, αλλά ζήτησε να τροχοδρομήσει το συντομότερο δυνατόν την παροχή δικαιώματος σε επίδομα ασθενείας και ανεργίας για τα ασφαλισμένα πρόσωπα άνω των 63 ετών. Συναφώς, τα ίδια μέλη ζήτησαν όπως το Υπουργείο Εργασίας και Κοινωνικών Ασφαλίσεων προχωρήσει σε διαγραφή της σχετικής αναφοράς από την εισηγητική έκθεση που συνοδεύει το υπό αναφορά νομοσχέδιο. Περαιτέρω, οι ίδιοι εξέφρασαν την έντονη διαφωνία τους με τις προτεινόμενες επιπρόσθετες ασφαλιστικές προϋποθέσεις, καθότι συνιστούν δυσμενή διάκριση κατά των ασφαλισμένων προσώπων άνω των 63 ετών που δεν ασκούν το δικαίωμά τους για θεσμοθετημένη σύνταξη σε σχέση με τα ασφαλισμένα πρόσωπα κάτω των 63 ετών. Επιπροσθέτως των ζητημάτων που τέθηκαν από τους εμπλεκόμενους φορείς σύμφωνα με τα πιο πάνω, την επιτροπή απασχόλησε το ενδεχόμενο προσθήκης πρόνοιας στο νομοσχέδιο, ώστε να δύνανται να απολαύουν του δικαιώματος σε επίδομα ασθενείας και πρόσωπα που προσωρινά είναι ανίκανα να εργαστούν, έχουν υποβάλει αίτηση για άσκηση του δικαιώματός τους σε θεσμοθετημένη σύνταξη μεταξύ του 63ου και του 65ου έτους, ωστόσο η εν λόγω αίτηση δεν έχει εγκριθεί.

 Σχολιάζοντας τους πιο πάνω προβληματισμούς και θέσεις των εμπλεκόμενων φορέων και μελών της επιτροπής, η διευθύντρια των Υπηρεσιών Κοινωνικών Ασφαλίσεων, καθώς και η εκπρόσωπος της ίδιας υπηρεσίας μεταξύ άλλων ανέφεραν τα ακόλουθα:

1. Ενδεχομένως να έχουν παρερμηνευτεί από μέρους της εκτελεστικής εξουσίας οι προθέσεις της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων αναφορικά με την προώθηση του εν λόγω νομοσχεδίου στη μορφή με την οποία αυτό έχει κατατεθεί. Ως εκ τούτου, η διευθύντρια των Υπηρεσιών Κοινωνικών Ασφαλίσεων, εκ μέρους της εκτελεστικής εξουσίας, ζήτησε να μη ληφθεί υπόψη η σχετική αναφορά στην εισηγητική έκθεση.
2. H εκτελεστική εξουσία αναγνωρίζει ότι υπάρχουν έντονες ενστάσεις αναφορικά με τις προτεινόμενες επιπρόσθετες ασφαλιστικές προϋποθέσεις, ωστόσο κρίνεται ορθότερο στο παρόν στάδιο να προωθηθεί προς ψήφιση το νομοσχέδιο ως έχει και σε μελλοντικό στάδιο η εκτελεστική εξουσία ενδεχομένως να επανεξετάσει το υπό αναφορά ζήτημα στο πλαίσιο της επικείμενης μεταρρύθμισης του συνταξιοδοτικού συστήματος.
3. Σε σχέση με την εισήγηση για τροποποίηση του νομοσχεδίου, ώστε να απολαύουν του δικαιώματος σε επίδομα ασθενείας και πρόσωπα που προσωρινά είναι ανίκανα να εργαστούν, έχουν υποβάλει αίτηση για άσκηση του δικαιώματός τους σε θεσμοθετημένη σύνταξη μεταξύ του 63ου και του 65ου έτους, ωστόσο η εν λόγω αίτηση δεν έχει εγκριθεί, η διευθύντρια των Υπηρεσιών Κοινωνικών Ασφαλίσεων ξεκαθάρισε ότι στη σχετική αίτηση ο αιτητής δηλώνει την ημερομηνία κατά την οποία επιθυμεί την έναρξη της καταβολής σε αυτόν θεσμοθετημένης σύνταξης. Συναφώς, η ίδια ανέφερε, ο αιτητής στις πιο πάνω περιπτώσεις διατηρεί το δικαίωμα με νέα δήλωσή του να μεταθέσει την υπό αναφορά ημερομηνία σε μεταγενέστερο της αρχικής αίτησης χρόνο. Ως εκ τούτου, η ίδια δήλωσε ότι δεν κρίνεται σκόπιμη η προσθήκη οποιασδήποτε σχετικής πρόνοιας στο κείμενο του νομοσχεδίου.
4. Αναφορικά δε με την εισήγηση για τροποποίηση του νομοσχεδίου, ώστε να παρέχεται ανεργιακό επίδομα σε ασφαλισμένα πρόσωπα άνω των 63 ετών που δεν ασκούν το δικαίωμά τους να λάβουν τη θεσμοθετημένη σύνταξη, η εκπρόσωπος των Υπηρεσιών Κοινωνικών Ασφαλίσεων δήλωσε ότι η εκτελεστική εξουσία στο παρόν στάδιο διενεργεί τις απαραίτητες αναλογιστικές μελέτες σε σχέση με το υπό αναφορά ζήτημα και θα εξεταστεί η ανάγκη επιβολής και στην περίπτωση αυτή σχετικών ασφαλιστικών δικλίδων, προκειμένου το δικαίωμα αυτό να μην τύχει κατάχρησης εις βάρος του Ταμείου Κοινωνικών Ασφαλίσεων.

 Σημειώνεται ότι το Υπουργείο Εργασίας και Κοινωνικών Ασφαλίσεων σε συνεννόηση με τη Νομική Υπηρεσία της Δημοκρατίας επανεξέτασε τις πρόνοιες του νομοσχεδίου και προέβη σε αναθεώρηση αυτού και το έθεσε ενώπιον της επιτροπής για ολοκλήρωση της συζήτησης. Ειδικότερα, στο αναθεωρημένο κείμενο του νομοσχεδίου επήλθαν επιμέρους τροποποιήσεις, με σκοπό τη βελτίωση και διασαφήνιση προνοιών του, καθώς και τη διαγραφή της πρόνοιας σύμφωνα με την οποία ο προτεινόμενος νόμος θα τίθεται σε ισχύ σε ημερομηνία που ορίζει το Υπουργικό Συμβούλιο με γνωστοποίησή του που δημοσιεύεται στην Επίσημη Εφημερίδα της Δημοκρατίας, ώστε αυτός να τεθεί σε ισχύ με τη δημοσίευσή του στην Επίσημη Εφημερίδα της Δημοκρατίας.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, κατέληξε στις ακόλουθες θέσεις:

1. Ο πρόεδρος και το μέλος της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής του Εθνικού Λαϊκού Μετώπου επιφυλάχθηκαν να τοποθετηθούν επί του νομοσχεδίου κατά τη συζήτησή του στην ολομέλεια του σώματος.
2. Το μέλος της επιτροπής βουλευτής της κοινοβουλευτικής ομάδας του Δημοκρατικού Συναγερμού, το μέλος της βουλευτής του Κινήματος Σοσιαλδημοκρατών ΕΔΕΚ, καθώς και το μέλος της βουλευτής της Δημοκρατικής Παράταξης-Συνεργασία Πολιτών εισηγούνται στη Βουλή τη ψήφιση του νομοσχεδίου σε νόμο.

 Υπό το φως των πιο πάνω θέσεων, η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων υποβάλλει την παρούσα έκθεσή της για λήψη τελικής απόφασης επί του νομοσχεδίου στο στάδιο της συζήτησής του στην ολομέλεια του σώματος.

 Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί Κοινωνικών Ασφαλίσεων (Τροποποιητικός) (Αρ. 3) Νόμος του 2022».

Αρ. Φακ.: 23.01.063.120-2022

20 Σεπτεμβρίου 2022

ΧΚ/ΕΧ/Ελ.Π